»Nau iujãad̶ebenarãba machi kĩramaa panuubʉrã,
kuitásturu maarãba naa mʉ kĩramaasid̶au.
Machi nau iujãad̶ebenarã basirã maarãba machi kʉ̃riad̶ai basii ãchid̶ebenad̶eeba.
Maamina mʉʉba machi nau iujãad̶ebena adoesii ãchi diware nuread̶amera.
Maud̶eeba machi kĩramaabadau.
Kĩrabásturu mʉʉba nau jarad̶a:
“Chi chibari baita bari trajabarii ab̶a bid̶a ichi chibari audeara mechiu niiwãe”.
Mauba jara b̶uu ẽbẽrarãba mʉ bed̶ea wau panuubʉrã,
machi bed̶ea sid̶a waud̶ai.
Maamina ãchiba mʉ kachirua waud̶ai baita wãraa panuubʉrã,
machi sid̶a kachirua waud̶ai baita wãraad̶ai.
Machi mʉ kakua maka waud̶ai ãchiba chi mʉ Bʉid̶a adua panuud̶eeba.
»Mʉʉba ãchimaa jarad̶e need̶awãe basirã ãchi kachirua wauped̶aad̶a kakua nebʉrad̶e nuread̶aabai basii.
Maamina mʉ bed̶ea ũrisid̶aud̶eeba,
ãchiba kachirua wau panuu kakua mau adua panasii ad̶ai.
Ab̶auba mʉ kĩramaa b̶uubʉrã mʉ Chacha sid̶a kĩramaa b̶uu.
Mʉʉba ãchi daad̶e ẽbẽrarãba ne poyaa waud̶akau waud̶awãe basirã,
ãchiba kachirua wauped̶aad̶a kakua nebʉrad̶e nuread̶aabai basii.
Maamina mʉʉba waud̶a ãchiba unusid̶amina mʉ,
mʉ Chacha sid̶a kĩramaa panuu.
Maka panuu ãchi leyd̶e jara b̶uu kĩra.
Naka jara b̶uu:
“Ãchi kʉ̃riaba mʉ kĩramaabachid̶au”.
»Dachi Akõre Jauri,
chi machi Aid̶abarii neei.
Mauba biawãra bed̶ea jarabarii.
Mʉʉba mau mʉ Chacha b̶uabariimarebena bʉisiid̶e mauba mʉ ʉ̃rʉbena machimaa berreai.
Machia bid̶a mʉ ʉ̃rʉbena berread̶ai,
machi arab̶aed̶eed̶e mʉ baara panuud̶eeba.
»Mʉʉba joma mau machimaa jara b̶uu mʉʉd̶e ijãa panuu ida b̶urãad̶amera.
Judiorãba machi ãchi judiorã araa ãbua imibadau ded̶ebena duabʉikad̶ai.
Mau awara machi bead̶ai ewari neei.
Machi beaduud̶e ãchiba kʉ̃risiad̶ai “Dachi Akõreba kʉ̃ria b̶uu wau panuu”.
Maka waud̶ai mʉ Chacha maud̶e mʉ unud̶akaud̶eeba.
Maamina mʉʉba joma mau machimaa jarakuaruu,
mau ewari neeruud̶e mʉʉba jarad̶a kĩrabad̶aped̶a perawẽa nuread̶amera.
»Mʉʉba naed̶e machimaa mau jaraabasii,
machi baara b̶uasiid̶eeba.